Oer it wetter op ’e weagen fan muzyk en poëzij

Kolofon

ISBN: 978 90 8954 484 1

1e druk 2010

© 2010 Gearstald troch Tryntsje van der Veer

Opnametechnyk:

Dirk Overwijk, St. Jânsgea

Opnamelokaasje:

Goede Hoedertsjerke, It Hearrenfean

Utjouwer:

Binnentún, Postbus 69, Burgum

Foto en byld:

Ouke Kooistra, Johan Veenstra, Coby Bandstra en dielnimmers Oer it wetter.

CD-produksje:

Marista, Dronryp

Realisaasje:

Utjouwerij Elikser, Ljouwert

Ofbylding omslach: Ouke Kooistra

Foarmjouwing omslach en binnenwurk: Evelien Veenstra Lettertype: Perpetua

Niets uit deze uitgave mag worden verveelvoudigd, opgeslagen in een geautomatiseerd gegevens-bestand en/of openbaar gemaakt door middel van druk, fotokopie, microfilm of op wat voor wijze dan ook, zonder voorafgaand schriftelijke toestemming van de auteur en de uitgeverij.

This book may not be reproduced by print, photoprint, microfilm or any other means, without written permission from the author and the publisher.

Oer it wetter
op ’e weagen fan
muzyk en poëzij

Gearstald troch Tryntsje van der Veer

Foaropwurd

Wetter nimt ús mei, wetter streamt. Fryslân en wetter hearre byinoar.

Wetter jout wille en somtiden eangst. Wetter ferbynt. Dêroer giet dizze cd en dit boek.

Elts hat in ferhaal. Somtiden moetsje wy inoar op in oare wize as troch it deistich wurk of freonerûnte. De meiwurkers oan dit projekt ha mienskiplik leafde foar taal, muzyk en byld, benammen de Fryske taal.

De kime fan harren ûnderlinge ferbining lei by Tresoar, dêrnei hie elts eigen útrinners.

Op fersyk fan ’e gearstaller skreauwen hja simmer 2010 Oer it wetter en sochten útfierders as it idee fierder rikte as de eigen persoan. It wie nij wurk en in inkelde kear waard in kar makke út al besteand materiaal mei in dúdlike gearhing mei it tema. Yn oerlis hâlden ús âld-dosinten fan Tresoar Eppie Dam, Jurjen van der Meer en Abe de Vries har beskikber. Tank dêrfoar. De oanfier oan materiaal wie oerfloedich. Elts makke in kar. Us tinkt, it mei der wêze!

Op 9 en 16 oktober 2010 waarden teksten en muzyk opnaam. Dat wie in wûnder barren mei mear ferbining as ea tocht.

Wy hearden eigenmakke Fryske teksten en muzyk. De poëzij, fertellingen en lietteksten waarden somtiden ferstille brocht, sweevjend op in weach fan sêfte klanken, mar dan wer krêftich en yntins. De fariaasje yn muzyk wie fan dimmen, jazzy, folk oant metal. Dat alles yn in mjuks fan solostikken en gearwurking, ynklusyf ymprovisaasje. It wie stoef wurkjen, oft it no om in pear rigels tekst gong of om in langer stik. Der waard ûnderwylst iten, switten en lake. Der wie altyd publyk.

De skriuwers en útfierders wurken mei passy. Guon hiene fakminsken by har útfiering belutsen, oaren in selskip en ek die in koar fan diriginten mei.

Wy harken nei inoar en diele dizze simmer Oer it wetter mei jimme.

Op de cd en yn it boek dit nije Fryske wurd en lûd.

Op ’e cd hat Rob du Jardin in wichtige en ferbinende rol. Yn it boek is ek de fisuele diminsje fan wetter en ferbining meinaam. Dat omfettet wurk fan en fia de skriuwers en fotowurk fan Ouke Kooistra, Johan Veenstra en Coby Bandstra.

Us doel wie in cd en boek om efkes stil by te wêzen, om dan wer mei te dwaan, elts op syn eigen wize.

Alle opbringsten binne foar de M.S. Markol, in rûnfeartboat yn Grou, foar en troch minsken mei in beheining. Om allegearre Oer it wetter te gean.

Wy winskje jimme in protte nocht by it lêzen en harkjen!

Oer it wetter

ivich it widzjen

op ’e weagen fan wurden

ferlern oan ’e tiid

Tryntsje van der Veer, 2010

Ouke Kooistra

Fiskje

Do wolst immen oan ’e heak slaan.

Ik wol dy myn leafde jaan.

Almar fiskjend sikest macht.

Almar wachtsjend wol ik oandacht.

Hâld op mei fiskjen, kom nei my.

Gean dochs myn leafde net foarby.

Ik wachtsje op dy, want ik hâld fan dy.

Do brûkst hiel faak en tûk in net.

Do flaaikest d’ oar, bist wisberet

om d’ oar te krijen wêrsto wolst.

It net moat op syn alderfolst.

Allinnich dan fynsto it goed.

Mar wa helpt dy, ast sitst yn noed.

Do wolst immen oan ’e heak slaan.

Ik wol dy myn leafde jaan.

Almar fiskjend sikest macht.

Almar wachtsjend wol ik oandacht.

Hâld op mei fiskjen, kom nei my.

Gean dochs myn leafde net foarby.

Ik wachtsje op dy, want ik hâld fan dy.

Hiel knap, hiel seksy,

leaf en sterk is oant no dyn hannelsmerk.

Dyn foer is sterk, ferlokkerij.

Ast byt hast, bisto net mear frij.

As de fisk oan ’t heakje sit,

fielsto pas dat der mear oan fêst sit.

Hâld op mei fiskjen, kom nei my.

Gean dochs myn leafde net foarby.

Ik wachtsje op dy, want ik hâld fan dy.

Do bist unyk. Do bist sa moai.

Dus sykje mar net mear nei proai.

Asto no sterk bist of hiel swak,

by my fynst altyd ûnderdak.

Ik bied dy soarch. Ik bied dy rêst.

By my krijsto it alderbêst.

Hâld op mei fiskjen, kom nei my.

Gean dochs myn leafde net foarby.

Ik wachtsje op dy, want ik hâld fan dy.

Ik wachtsje op dy, want ik hâld fan dy.

wurden: R.L.M. de Boer, 2010

sang: Hanneke Bergsma (mezzo-sopraan)

piano, fioele en klarinet: Rob du Jardin

Teug’nslag, Johan Veenstra, 1987

Myn dream

Myn dream komt oanfarren oer de mar

De seilen strutsen

Siket in igge om oan te lizzen

Wol de lading losse:

Frede en gerjochtichheid foar de wrâld

Kin gjin plak fine

Hiset lang om let de seilen

En wurdt wei

Oer de mar

Aukje Kloppenburg, 2010

Sûnder wetter

Sûnder wetter

Soe’k in lege pûde wêze

Meinaam troch de wyn

Gjin fjoer

Gjin stjoer

Ferwaaid oer de ierde

Aukje Kloppenburg, 2010

Aukje Kloppenburg, 2010

Wetter

In lyts mantsje

Ynlik boartsjend

Kraan iepen

Kraan ticht

Ammerke fol

Ammerke leech

Foar him komt der

Gjin ein oan wetter

Aukje Kloppenburg, 2010

De ferskiening fan de Uald, Johan Veenstra, 1984

De reis fan het oerskip ‘di Mannigfuald’

M(e)arke

Ik ha in wûnder sjoen

hjir by ús by de Leien

it iere moantsje stie

mei ’t polderke te frijen

Skjin wetter winterblau

in flinter iis deroer

in wite kobbekloft

yn ’t flamjend sinnefjoer

Wylst ’t sintsje djip begien

besocht my te skewielen

haw ik in wûnder sjoen

yn tûzen gouden strielen

Meintsje Brouwer, 2010

Ik ha in wûnder sjoen

Ik ha in wûnder sjoen hjir op ús Leien

wûnder sjoen yn ’e stille jûn

’t iere moantsje stie te frijen

mei it polderke op ’e grûn

’n flinterke iis oer it helblauwe wetter

wite kobben yn ’t flamjend fjoer

’t sintsje besocht my doe te skewielen

tûzenen goudene strielen dy fleagen der oer

Wurden:

Meintsje Brouwer, 2010

Wize:

Anneke Venema

Foardracht:

Doeke Venema

Muzykbegelieding:

St. Trekharmonicamuziek Peije, Drachten

lûkpûden:

Anneke Venema, Doeke Venema, Folina Werkman, Greetje Radema, Sietse Adema

Baldakijn, Skarl, Johan Veenstra, 1988